CELEX: 32014D0023(01)
Language: et
Date: 2014-06-05 00:00:00
Title: 2014/337/EL: Euroopa Keskpanga otsus, 5. juuni 2014 , hoiuste, jääkide ja ülemääraste reservide tasustamise kohta (EKP/2014/23)

7.6.2014   
            
            
               ET
            
            
               Euroopa Liidu Teataja
            
            
               L 168/115
            
         EUROOPA KESKPANGA OTSUS,
   5. juuni 2014,
   hoiuste, jääkide ja ülemääraste reservide tasustamise kohta
   
      (EKP/2014/23)
   
   
      (2014/337/EL)
   
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest ja neljandat taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest ja neljandat taanet ning artikleid 17, 18 ja 22,
   võttes arvesse 20. septembri 2011. aasta suunist EKP/2011/14 eurosüsteemi rahapoliitika instrumentide ja menetluste kohta (1),
   võttes arvesse 5. detsembri 2012. aasta suunist EKP/2012/27 üleeuroopalise automatiseeritud reaalajalise brutoarvelduste kiirülekandesüsteemi (TARGET2) kohta (2),
   võttes arvesse 20. veebruari 2014. aasta suunist EKP/2014/9 varade ja kohustustega seotud riigi tehingute juhtimise kohta riikide keskpankade poolt (3),
   ning arvestades järgmist:
   
               (1)
            
            
               EKP nõukogu võib aeg-ajalt otsustada langetada hoiustamise püsivõimaluse intressimäära alla null protsendi.
            
         
               (2)
            
            
               Hoiustamise püsivõimaluse intressimäära langetamise korral peab vastavalt muutma ka suunistes EKP/2011/14, EKP/2012/27 ja EKP/2014/9 sätestatud hoiuste, jääkide ja ülemääraste reservide tasustamise eeskirju,
            
         ON VASTU VÕTNUD KÄESOLEVA OTSUSE:
   Artikkel 1
   Hoiuste tasustamine
   „Tasustamine” suunise EKP/2011/14 I lisa sätetes, mis käsitlevad tähtajaliste hoiuste kogumist ja hoiustamise püsivõimalust, võib olla: a) positiivse intressimääraga, b) nullprotsendilise intressimääraga või c) negatiivse intressimääraga. Negatiivse intressimääraga kaasneb hoiustaja maksekohustus asjaomase eurosüsteemi keskpanga ees, samuti selle eurosüsteemi keskpanga õigus debiteerida vastavalt asjaomase osapoole kontot.
   Artikkel 2
   Ülemääraste reservide tasustamine
   Reservihoiuseid, mis ületavad nõutava kohustusliku reservi, tasustatakse nullprotsendilise või hoiustamise püsivõimaluse intressimääraga, sõltuvalt sellest, kumb on madalam.
   Artikkel 3
   TARGET2 jääkide tasustamine
   Maksemooduli kontosid ja nende allkontosid tasustatakse nullprotsendilise intressimääraga või hoiustamise püsivõimaluse intressimääraga, sõltuvalt sellest, kumb on madalam, välja arvatud juhul, kui neid kasutatakse kohustusliku reservi hoidmiseks.
   Artikkel 4
   Valitsemissektori hoiuste tasustamine
   1.   Mis tahes kalendripäeval tasustatakse nullintressiga kõikide riikide valitsemissektorite üleööhoiuseid ja tähtajalisi hoiuseid, kui need ületavad: a) 200 miljonit eurot; või b) 0,04 % sisemajanduste koguproduktist liikmesriigis, kus RKP asub. Juhul kui hoiustamise püsivõimaluse intressimäär on sel päeval negatiivne, kohaldatakse intressimäära, mis ei ole suurem hoiustamise püsivõimaluse intressimäärast. Negatiivse intressimääraga kaasneb hoiustaja maksekohustus asjaomase RKP ees, samuti selle RKP õigus debiteerida vastavalt asjaomast valitsemissektori kontot.
   2.   Lõiget 1: a) kohaldatakse vaid juhul, kui EKP nõukogu otsustab langetada hoiustamise püsivõimaluse intressimäära alla null protsendi. ja b) loetakse koosmõjus suunise EKP/2014/9 artikli 5 lõikega 3 ning artikliga 11, eeldusel, et suunise EKP/2014/9 artiklit 11 kohaldatakse ainult kontojääkide ja tähtajaliste hoiuste järelejäänud tähtaja osas, mida hoitakse RKPdes kalendripäeval, mis eelnes päevale, mil EKP nõukogu otsustas langetada hoiustamise püsivõimaluse intressimäära alla null protsendi.
   3.   Valitsemissektori hoiuste suhtes, mida hoitakse RKP juures seoses Euroopa Liidu/Rahvusvahelise Valuutafondi ja muude võrreldavate finantstoetusprogrammidega, kohaldatakse suunise EKP/2014/9 artikli 5 lõikes 1 osutatud tasustamise määra või nullprotsendilist määra, sõltuvalt sellest, kumb on kõrgem, kuid neid ei võeta arvesse lõikes 1 osutatud piirmäära arvestamisel.
   Artikkel 5
   Teatud EKPs tehtud hoiuste tasustamine
   EKPs kooskõlas otsustega EKP/2003/14, (4) EKP/2010/31 (5) ja EKP/2010/17 (6) tehtud hoiuseid tasustatakse ka edaspidi hoiustamise püsivõimaluse intressimääraga. Kui hoiused tuleb nimetatud kontodel hoiustada enne asjaomase hoiustamise võimaluse suhtes kohaldatavas õigusaktis või lepingus sätestatud maksetähtaega, tasustatakse hoiuseid maksetähtajale eelneva ajaperioodi jooksul hoiustamise püsivõimaluse intressimääraga või nullprotsendilise intressimääraga, sõltuvalt sellest, kumb on kõrgem.
   Artikkel 6
   Jõustumine
   Käesolev otsus jõustub Euroopa Liidu Teatajas avaldamise päeval.
   
      Frankfurt Maini ääres, 5. juuni 2014
      
         
            EKP president
         
         Mario DRAGHI
      
   
   
      (1)  ELT L 331, 14.12.2011, lk 1.
   
      (2)  ELT L 30, 30.1.2013, lk 1.
   
      (3)  ELT L 159, 28.5.2014, lk 56.
   
      (4)  7. novembri 2003. aasta otsus EKP/2003/14 Euroopa Ühenduse laenusaamise ja laenuandmise toimingute haldamise kohta keskmise tähtajaga rahalise abi süsteemis (ELT L 297, 15.11.2003, lk 35).
   
      (5)  20. detsembri 2010. aasta otsus EKP/2010/31 kontode kohta, mis avatakse liikmesriikidele, mille rahaühik on euro, antud EFSF laenudega seotud maksete töötlemiseks (ELT L 10, 14.1.2011, lk 7).
   
      (6)  14. oktoobri 2010. aasta otsus EKP/2010/17 Euroopa finantsstabiilsusmehhanismi alusel tehtavate liidu laenusaamise ja laenuandmise toimingute haldamise kohta (ELT L 275, 20.10.2010, lk 10).